钦定古今图书集成/理学汇编/学行典/第146卷 > 《伯夷颂》唐·韩愈
## 钦定古今图书集成/理学汇编/学行典/第146卷 > 《伯夷颂》唐·韩愈

“士之特立独行，适于义而已，不顾人之是非，皆豪杰
之士，信道笃而自知明者也。一家非之，力行而不惑
者，寡矣。至于一国一州，非之，力行而不惑者，盖天下
一人而已矣。若至于举世非之，力行而不惑者，则千
百年乃一人而已耳。若伯夷者，穷天地，亘万世而不
顾者也。昭乎日月，不足为明；崒乎泰山，不足为高；巍
乎天地不足为容也。”当殷之亡，周之兴，微子贤也，抱
祭器而去之；武王、周公圣也，率天下之贤士，与天下
之诸侯而往攻之，未尝闻有非之者也。彼伯夷、叔齐
者，乃独以为不可。殷既灭矣，天下宗周，彼二子乃独
耻食其粟，饿死而不顾。繇是而言，夫岂有求而为哉？
信道笃而自知明也。今世之所谓士者，一凡人誉之
则自以为有馀，一凡人沮之则自以为不足。彼独非
圣人而自是如此，夫圣人乃万世之标准也。余故曰：
“若伯夷者，特立独行，穷天地，亘万世而不顾者也。”虽
然，微二子，乱臣贼子接迹于后世矣。